Nariadenie Komisie (EHS) č. 147/91
z 22. januára 1991,
ktoré definuje a stanovuje tolerancie na straty množstiev poľnohospodárskych výrobkov vo verejnom intervenčnom sklade
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 3492/90 z 27. novembra 1990 stanovujúce faktory, ktoré sa majú brať do úvahy pri financovaní ročného zúčtovania intervenčných opatrení vo forme štátneho skladu Európskym poľnohospodárskym usmerňovacím a záručným fondom, záručná sekcia [1] a najmä jeho článok 4,
keďže sa musí špecifikovať definícia tolerancie stanovenej v článku 4 nariadenia (EHS) č. 3492/90 na uchovávanie poľnohospodárskych výrobkov vo verejnom intervenčnom sklade a výpočtová metóda, ktorá sa má používať na stanovovanie finančných dôsledkov skladovania;
keďže táto tolerancia sa vzťahuje na bežné straty množstiev vyplývajúce z obvyklého skladovania alebo spracovávania poľnohospodárskych výrobkov v intervencii s patričným zreteľom na vhodné uchovávanie výrobku;
keďže sa táto tolerancia musí stanoviť na každý výrobok, ktorého sa to týka, s použitím jednoduchej metódy a s prihliadnutím na nezistiteľné straty na množstvách, ktoré sa vyskytli počas skladovania v posledných rokoch; keďže by sa z toho dôvodu mal stanoviť limit ako percento celkového skladovaného množstva;
keďže sa v prípade určitých výrobkov, ktoré medzi nákupom a skladovaním podliehajú spracovaniu, musia stanoviť špecifické tolerancie na straty počas spracovania;
keďže v prípade mäsa ošípaných sa dlho neuskutočnili žiadne skladovacie operácie a tento limit sa stanoví iba potom, mali by znovu začať skladovacie operácie;
keďže by sa mala stanoviť doba, kedy má záručná sekcia EPUZF brať do úvahy finančné efekty uplatňovania tolerancií;
keďže sa u niektorých poľnohospodárskych výrobkov zásadne zmenila metóda výpočtu percenta strát bežne prípustných počas skladovania; keďže je nutné preskúmať tieto percentá vo svetle skúseností;
keďže v nariadeniach boli stanovené tolerancie podľa sektoru; keďže kvôli právnej jednoduchosti by mali byť stanovené v jednom nariadení;
keďže opatrenia stanovené v tomto nariadení sú v súlade so stanoviskom výboru EPUZF,
PRIJALA TOTO NARIADENIE:
Článok 1
1. Týmto sa stanovuje tolerančný limit na straty množstiev vyplývajúce z bežných skladovacích operácií vykonávaných v súlade s prijatými pravidlami na každý poľnohospodársky výrobok, ktorý je predmetom skladovania vo verejnom sklade.
2. Tolerancia sa stanoví ako percento skutočnej hmotnosti množstiev bez obalu, ktoré prichádzajú a sú prijaté do skladu počas príslušného finančného roka plus množstiev v sklade na začiatku tohoto roka. Pre každý výrobok sa vypočíta na základe všetkých množstiev uskladnených intervenčnou agentúrou.
Skutočné hmotnosti pri nákupe a odobratí sa vypočítajú odpočítaním štandardnej hmotnosti obalu, tak ako je stanovená v podmienkach nákupu, od zaznamenanej hmotnosti, alebo, ak chýba, priemernej hmotnosti obalu používanej agentúrou.
3. Tolerancia sa nevzťahuje na straty v súvislosti s počtom balení alebo počtom zaregistrovaných kusov.
Článok 2
1. Percentá bežných prípustných strát počas skladovania sa týmto stanovujú takto:
-obilniny | 0,2 % |
-nelúpaná ryža, kukurica, cirok | 0,4 % |
-cukor | 0,1 % |
-olivový olej | 0,6 % |
-semeno repky | 0,2 % |
-slnečnicové semeno | 0,8 % |
-alkohol | 0,6 % |
-listový tabak | 0,0 % |
-lisovaný alebo transformovaný tabak | 1,0 % |
-sušené odstredené mlieko | 0,0 % |
-maslo | 0,0 % |
-syr: | Grana Padano | 4,5 % |
Parmigiano Regiano | 0,6 % |
-hovädzie mäso | 0,6 % |
-bravčové mäso | stanoví sa neskôr. |
2. Percento prípustných strát počas spracovania sa týmto stanovuje takto:
-vykosťovanie hovädzieho mäsa | 32 % |
-spracovanie listového tabaku | 19 % |
Tieto percentá sa uplatňujú na všetky množstvá spracované počas finančného roka.
Článok 3
Straty prevyšujúce toleranciu sa zaúčtujú na konci finančného roka záručnej sekcie EAGGF.
Článok 4
Percentá stanovené v článku 2 sa preskúmajú najneskôr po troch rokoch na základe kontrol vykonaných po uplatnení nových metód kalkulácie.
Článok 5
Nariadenia Komisie (EHS) č. 742/70, (EHS) č. 743/70, (EHS) č. 771/71, (EHS) č. 899/70, (EHS) č. 2705/71, (EHS) č. 236/72, (EHS) č. 2577/72, (EHS) č. 638/74, (EHS) č. 230/79 a (EHS) č. 394/89 [2] sa týmto rušia.
Článok 6
Toto nariadenie nadobudne účinnosť tretí deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať s účinnosťou od 1. októbra 1990.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. januára 1991